Oʻzbekiston Respublikasi Vazirlar Mahkamasi huzuridagi Qatagʻon qurbonlari xotirasi davlat muzeyi va hududlardagi oliy taʼlim muassasalari tuzilmasidagi Qatagʻon qurbonlari xotirasi muzeylari hamda “Shahidlar xotirasi” jamoat fondini qoʻllab-quvvatlash toʻgʻrisida
(resolution, 2025-03-03)

Oʻzbekiston Respublikasi Prezidentining “Qatagʻon qurbonlarining merosini yanada chuqur oʻrganish va ularning xotirasini abadiylashtirishga doir qoʻshimcha chora-tadbirlar toʻgʻrisida” 2020-yil 8-oktabrdagi F-5598-son farmoyishi ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi Vazirlar Mahkamasi huzuridagi Qatagʻon qurbonlari xotirasi davlat muzeyi, Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda bir oy muddatda oliy taʼlim muassasalari tuzilmalaridagi Qatagʻon qurbonlari xotirasi muzeylari (keyingi oʻrinlarda — hududiy muzeylar) faoliyatini takomillashtirish boʻyicha chora-tadbirlar rejasini ishlab chiqsin va tasdiqlasin. Bunda: soha mutaxassislaridan iborat ishchi guruh tuzgan holda, hududiy muzeylar faoliyati hamda moddiy-texnik bazasi tanqidiy va tahliliy oʻrganilishi; zarur hollarda, hududiy muzeylarning yetarli sharoit mavjud boʻlgan binolarga joylashtirilishi, ularga ekspozitsiya zallari, muzey fondi va xodimlar faoliyati uchun xonalar, mebel jihozlari, zamonaviy texnik asbob-uskunalar, shuningdek, belgilangan tartibda texnik va xizmat koʻrsatuvchi (farrosh, elektrik va boshqa) xodimlar ajratilishi; hududiy muzey rahbarlarining soʻrovlari asosida ularning xizmat safarlariga (hududdagi tuman va shaharlarga) borishlari uchun oliy taʼlim muassasasidagi mavjud navbatchi yengil avtotranspot vositalaridan (yoqilgʻi bilan taʼminlagan holda) foydalanishlari nazarda tutilsin. 2. “Shahidlar xotirasi” jamoat fondi hisobvaragʻi barcha jismoniy va yuridik shaxslar, xalqaro va xorijiy tashkilotlar tomonidan homiylik xayriyalarini ixtiyoriy tarzda tushirish uchun ochiq ekanligi maʼlumot uchun qabul qilinsin. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: 2021-yilning 15-iyuniga qadar Qoraqalpogʻiston Respublikasi, viloyatlar va Toshkent shahri boʻyicha tayyorlangan koʻp jildlik “Qatagʻon qurbonlari” xotira kitoblarini nashr etish uchun Vazirlar Mahkamasi huzuridagi Qatagʻon qurbonlari xotirasi davlat muzeyi talabnomasiga koʻra zarur mablagʻlarni “Shahidlar xotirasi” xayriya fondiga ajratsin; 2021-yilning 1-iyuliga qadar “Shahidlar xotirasi” xayriya fondining boʻlimlari faoliyatini rivojlantirish va moliyalashtirish manbalarini diversifikatsiya qilish boʻyicha zarur chora-tadbirlarni amalga oshirsin. 4. Oʻzbekiston Respublikasi Adliya vazirligi huzuridagi “Oʻzarxiv” agentligi davlat arxivlarida saqlanayotgan qatagʻon siyosati aks ettirilgan arxiv hujjatlarining elektron nusxalari doimiy ravishda hududiy muzeylarga bepul taqdim etilishini taʼminlasin. 5. Vazirlar Mahkamasining “Oʻzbekiston Respublikasi Vazirlar Mahkamasi huzuridagi Qatagʻon qurbonlari xotirasi davlat muzeyi va hududlardagi oliy taʼlim muassasalari tuzilmasida Qatagʻon qurbonlari xotirasi muzeylarini tashkil etish chora-tadbirlari toʻgʻrisida” 2017-yil 22-noyabrdagi 936-son qaroriga ilovaga muvofiq oʻzgartirishlar va qoʻshimcha kiritilsin. 6. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — turizm va sport vaziri A.A. Abduxakimov hamda Oʻzbekiston Respublikasi oliy va oʻrta maxsus taʼlim vaziri A.X. Toshqulov zimmasiga yuklansin. 1. 7-bandda: a) oltinchi xatboshi quyidagi tahrirda bayon qilinsin: “Muzey hamda oliy taʼlim muassasalari tuzilmasidagi Qatagʻon qurbonlari xotirasi muzeylari rahbar va ilmiy xodimlarining ish haqlari Oʻzbekiston Respublikasi Davlat budjeti mablagʻlari hisobidan fundamental, amaliy tadqiqotlar va innovatsion ishlarning ilmiy-texnik dasturlarini amalga oshirishda qatnashuvchi ilmiy-tadqiqot muassasalari rahbar va ilmiy xodimlarining bazaviy lavozim maoshlari miqdorlariga tenglashtiriladi. Muzey direktori oʻrinbosarlarining bazaviy lavozim maoshi Muzey direktorining lavozim maoshiga nisbatan 5 foizga kamaytirilgan holda belgilanadi”; b) quyidagi mazmundagi yettinchi xatboshi qoʻshilsin: “Muzey tuzilmasidagi boshqaruv, maʼmuriy-xoʻjalik va mutaxassis xodimlarning ish haqlari Fanlar akademiyasi ilmiy-tadqiqot muassasalarining boshqaruv va yordamchi xodimlarining bazaviy lavozim maoshi miqdorlariga, boshqa xodimlarning lavozim maoshlari esa davlat muzeylari xodimlari mehnatiga haq toʻlash boʻyicha bazaviy lavozim maoshlari miqdorlariga tenglashtirilsin”; v) yettinchi va sakkizinchi xatboshilar tegishlicha sakkizinchi va toʻqqizinchi xatboshilar deb hisoblansin. 2. 1 va 3-ilovalar quyidagi tahrirda bayon qilinsin: Direktor Muzey va hududiy muzeylar direktorlari kengashi Ilmiy kengash Direktorning ilmiy ishlar boʻyicha oʻrinbosari Direktorning umumiy ishlar boʻyicha oʻrinbosari Yuriskonsult Fond boʻlimi 3 Buxgalteriya 2 Xodimlar boʻlimi 1 Ekskursovodlar boʻlimi 4 Maʼmuriy-xoʻjalik boʻlimi 4 Xalqaro aloqalar boʻlimi 1 Ilmiy boʻlim 5 Muzey kuzatuvchilari 5 Birinchi boʻlim 1 Ekspozitsiya boʻlimi 4 Oliy taʼlim muassasasi rektori Muzey direktori Ilmiy va mutaxassis xodimlar boʻlimi 2 Fondlar boʻlimi 1 Ekskursovod va muzey nazoratchilari boʻlimi 2